text: Fabrik lukker: By mister 49 arbejdspladser fra nytår
  03 oktober 2017 kl. 15.51
  Tican Fresh Meat lukker for produktionen med udgangen af 2017. Det betyder, at alle arbejdspladser bliver nedlagt.
  Fra nytår er det slut med at lave pølser og marinerede produkter på fabrikken i Ansager. Fremover bliver produktionen flyttet til andre enheder i koncernen.
  Sådan lyder det tirsdag i en kortfattet pressemeddelelse fra Tican.
  - Vi må desværre konstatere, at der ikke er økonomisk basis for at videreføre produktionen i Ansager”, udtaler adm. direktør Ove Thejls i pressemeddelelsen.
  Fabrikken begrunder lukningen med, at der skal sikres en mere rationel drift, og det får altså konsekvenser for de 49 ansatte på fabrikken.
  - Det er naturligvis med beklagelse og stor vemod, at vi derfor må nedlægge de 49 arbejdspladser, der er på fabrikken i dag, og i det omfang det er muligt, vil medarbejderne blive tilbudt arbejde på en af vore andre fabrikker”, slutter Ove Thejls.
  